**Zmluva o energetickej efektívnosti pre verejný sektor**

uzatvorená podľa § 17 a nasl. zákona č. 321/2014 Z. z. o energetickej efektívnosti

Článok 1

Zmluvné strany

* identifikačné údaje poskytovateľa garantovanej energetickej služby (ďalej len „poskytovateľ“),
* identifikačné údaje prijímateľa garantovanej energetickej služby (ďalej len „prijímateľ“),

Článok 2

Predmet zmluvy

Uvedie sa predmet zmluvy v zmysle § 17 ods. 3 zákona č. 321/2014 Z. z a to výberom a podrobnejšou špecifikáciou jednej alebo viacerých možností:

1. spracovanie energetickej analýzy a realizácia opatrení navrhnutých v energetickej analýze,
2. spracovanie energetického auditu a realizácia opatrení navrhnutých v energetickom audite,
3. návrh a príprava uceleného projektu zameraného na energetickú efektívnosť (ďalej len „projekt“), ktorý obsahuje najmä
4. analýzu existujúceho stavu,
5. návrh opatrení,
6. projektovanie a realizáciu opatrení, inštaláciu projektu a skúšobnú prevádzku,
7. zabezpečenie a preukazovanie dosahovania garantovaných úspor,
8. financovanie projektu,
9. prevádzka a údržba energetických zariadení *(§ 12 ods. 1 zákona č. 251/2012 Z. z. o energetike)* vrátane školenia používateľa, monitorovania a prevádzky systému,
10. monitorovanie a hodnotenie spotreby energie po prijatí opatrení na zlepšenie energetickej efektívnosti,
11. zabezpečenie palív a energie na účel poskytovania výkonov najmä v oblasti kvality vnútornej klímy v budovách, osvetlenia a prevádzky zariadení, ktoré spotrebúvajú energiu,
12. dodávka energetických zariadení alebo
13. dlhodobá záruka prevádzky inštalovaného nového zariadenia a dosahovaných úspor.

Spravidla je predmetom zmluvy o energetickej efektívnosti návrh a príprava uceleného projektu zameraného na energetickú efektívnosť.

Predmet zmluvy sa môže rozdeliť na viacej etáp napr. etapa prípravy projektu a etapa implementácie projektu.

Podrobnejší popis predmetu zmluvy (napr. technické riešenie) je vhodné uviesť v prílohe k zmluve.

Článok 3

Definície

Odporúča sa uviesť definície položiek, ktoré sa budú v zmluve používať a to najmä tie, ktoré by mohli byť interpretovateľné viacerými spôsobmi.

Kvôli prehľadnosti a dostupnosti sa odporúča uviesť aj najčastejšie používané definície zo všeobecne záväzných právnych, je však možné odkázať na tieto definície napr. v poznámke pod čiarou na tieto predpisy.

Článok 4

Úvodné vyhlásenia

Uvedie sa, akým spôsobom bolo ponúknuté poskytnutie energetickej služby a výška minimálnej úspory energie pri nákladoch uvedených v ponuke.

Poskytovateľ by mal vyhlásiť, že má oprávnenie na poskytovanie garantovanej energetickej služby a do konca trvania zmluvného vzťahu bude dbať na to, aby mu takéto oprávnenie nezaniklo.

V prípade prijímateľa sa odporúča uviesť právny vzťah k predmetu zmluvy napríklad či je prijímateľ vlastníkom zariadenia, na ktorom sa bude realizovať opatrenie energetickej efektívnosti alebo má toto zariadenie v dlhodobom prenájme a je oprávnený vykonávať na tomto zariadení opatrenia, ktoré sú predmetom zmluvy. Ak vyplývajú z prípadnej zmluvy o prenájme obmedzenia relevantné pre vzťah medzi prijímateľom a poskytovateľom, je vhodné tieto uviesť a ďalších častiach zmluvy primerane zohľadniť.

Článok 5

Povinnosti zmluvných strán pri príprave projektu

V prípade, že je predmetom zmluvy návrh a príprava uceleného projektu zameraného na energetickú efektívnosť je vhodné rozdeliť články zmluvy na prípravnú časť projektu a realizačnú časť projektu.

V prípravnej časti projektu vykoná poskytovateľ energetický audit alebo štúdiu realizovateľnosti a navrhne na základe analýzy nákladov a výnosov využívajúcej prístup založený na životnom cykle optimálne riešenie s cieľom dosiahnuť čo najvyššiu úsporu energie alebo nákladov na energiu pri použití finančných prostriedkov uvedených v ponuke pred uzavretím zmluvy.

Prijímateľ sa zaviaže poskytnúť všetky podklady a nevyhnutnú súčinnosť pri vypracovaní auditu/štúdie.

Uvedie sa termín vypracovania auditu/štúdie, náklady na vypracovanie a spôsob ich úhrady.

V prípade, že audit/štúdia preukáže možnosť dosiahnutia minimálnych úspor uvedených v ponuke pred uzavretím zmluvy a náklady nepresiahnu náklady uvedené v ponuke je prijímateľ povinný akceptovať výsledky auditu/štúdie do stanoveného termínu (napr. 30 dní) a pokračovať v realizačnej časti projektu alebo je povinný do stanoveného termínu od prevzatia auditu/štúdie (napr. 30 dní) uhradiť náklady na audit/štúdiu poskytovateľovi.

Odporúča sa uviesť, kto bude oprávnený posúdiť kvalitu vypracovaného auditu/štúdie v prípade pochybnosti zo strany prijímateľa ako aj výšku odmeny za posúdenie a spôsob úhrady odmeny posudzovateľa.

Uvedie sa, kto bude financovať náklady na prípravnú časť projektu v prípade, ak audit alebo štúdia realizovateľnosti nepreukážu možnosť dosiahnuť úsporu energie, ktorá bola deklarovaná v ponuke pred uzavretím zmluvy (napr. všetky náklady alebo aspoň ich väčšiu časť znášal poskytovateľ).

Článok 6

Povinnosti poskytovateľa pri implementácii projektu

Uvedú sa povinnosti poskytovateľa pri projektovaní, realizácii opatrení (inštalácii projektu) a skúšobnej prevádzke a zodpovednosť poskytovateľa garantovanej energetickej služby za správnosť projektu a za realizáciu navrhnutých opatrení na zlepšenie energetickej efektívnosti.

Určí sa harmonogram implementácie projektu a sankcie v prípade jeho nedodržiavania.

Pri projektovaní sa uvedú povinnosti v súvislosti s vypracovaním a odovzdaním projektovej dokumentácie, vybavením stavebného povolenia (ak relevantné).

Pri realizácii opatrení a skúšobnej prevádzke sa uvedú povinnosti poskytovateľa a to najmä:

* zodpovednosť za správnosť projektu a za realizáciu navrhnutých opatrení na zlepšenie energetickej efektívnosti,
* zabezpečenie všetkých dodávok a prác, úhrady všetkých nákladov na prácu, materiál, zariadenia a iné náležitosti potrebné na realizáciu opatrení,
* spolupráca s prijímateľom pri zabezpečení všetkých potrebných povolení a vyjadrení relevantných dotknutých orgánov v prípade ak prijímateľ nesplnomocnil poskytovateľa vykonaním tejto činnosti,
* starostlivosť o zabezpečenie likvidácie odpadu v zmysle všeobecne záväzných právnych predpisov,
* bezpečnostné opatrenia a ochrana na zabránenie poškodenia, zranenia alebo straty v dôsledku realizácie opatrení (lokálne pravidlá pre bezpečnosť a ochranu zdravia, protipožiarne pravidlá, hygienické predpisy a pod. ak relevantné),
* dôsledné vedenie a kontrola stavebného/montážneho denníka,
* zabezpečenie kontrolných dní podľa schváleného harmonogramu,
* zaškolenie zamestnancov prijímateľa,
* zodpovednosť za subdodávateľov a ustanovenia zahŕňajúce rovnocenné požiadavky do všetkých subdodávateľských zmlúv s tretími stranami,
* zabezpečenie skúšobnej prevádzky,
* odstránenie vád a nedorobkov,
* ukončenie realizácie opatrení (vrátane kolaudácie, ak relevantné),
* odovzdanie dokumentácie skutočného vyhotovenia (termín, forma elektronická, printová, počet vyhotovení),
* odovzdanie všetkých potrebných zoznamov zariadení, osvedčení, atestov, revíznych správ v zmysle všeobecne záväzných právnych predpisov,
* odovzdanie návodov na údržbu, prevádzkových poriadkov (ak relevantné).

Článok 7

Povinnosti prijímateľa pri implementácii projektu

Uvedú sa povinnosti prijímateľa poskytnutím súčinnosti pri projektovaní, realizácii opatrení (inštalácii projektu) a skúšobnej prevádzke.

Určia sa sankcie v prípade nedodržania harmonogramu podľa článku 5 zavinením prijímateľa.

Pri realizácii opatrení a skúšobnej prevádzke sa uvedú povinnosti prijímateľa a to najmä:

* odovzdanie priestorov a montážnych pracovísk pre realizáciu opatrení v dohodnutých termínoch (napr. podľa prílohy),
* zamedzenie neoprávneným zásahom tretích osôb,
* primerané prispôsobenie činnosti prijímateľa tak, aby poskytovateľ mohol zabezpečovať realizáciu opatrení najmä v bežnom pracovnom čase,
* prevzatie realizovaných opatrení najneskôr do 5 dní od ukončenia realizácie a písomného vyzvania poskytovateľa,
* prevzatie/neprevzatie čiastkových opatrení resp. opatrení s ojedinelými vadami, ktoré sami o sebe ani v spojení s inými nebránia a nesťažujú užívanie realizovaných opatrení,
* prevzatie zodpovednosti za škody, stratu alebo zničenie realizovaných opatrení dňom odovzdania a prevzatia do majetku prijímateľa (v prípade financovania formou investičného úveru poskytovateľa, potom prechádzajú realizované opatrenia do vlastníctva prijímateľa v deň ukončenia zmluvy),
* počas realizácie opatrení poskytnutie elektriny, vody (kanalizácie), možnosť používať sociálne zariadenia, uzamykateľné priestory pre šatne a sklady materiálu alebo vhodný priestor na umiestnenie prenosných šatní a skladu, úplný prístup k miestam, kde sa budú realizovať opatrenia (napr. 24 hodín denne, 7 dní v týždni),
* opatrenia, ak sa počas realizácie opatrení zistí, že v dotknutých priestoroch sa nachádzajú nebezpečné látky, o ktorých poskytovateľ nebol informovaný pre začatím plnenia predmetu zmluvy.
* ukončenie realizácie opatrení (vrátane kolaudácie, ak relevantné),
* odovzdanie dokumentácie skutočného vyhotovenia (termín, forma elektronická, printová, počet vyhotovení),
* odovzdanie všetkých potrebných zoznamov zariadení, osvedčení, atestov, revíznych správ v zmysle všeobecne záväzných právnych predpisov,
* odovzdanie návodov na údržbu, prevádzkových poriadkov (ak relevantné).

Článok 8

Záruky poskytovateľa

Odporúča sa, po odovzdaní a prevzatí realizovaných opatrení, uplatniť záruky minimálne v rozsahu všeobecne záväzných právnych predpisov.

Článok 9

Garantovaná úspora

Podľa zákona o energetickej efektívnosti je potrebné uviesť číselné vyjadrenie pre písm. a) až c) a pre niektoré kritérium uvedené v písm. d):

1. garantované úspory energie,
2. dĺžka trvania zmluvného vzťahu,
3. výška investície pri rekonštrukcii, prevádzke alebo údržbe zariadenia alebo obnove, prevádzke alebo údržbe budovy, ktorá je predmetom garantovanej energetickej služby, a
4. iné dohodnuté kritérium súvisiace s úsporou energie, najmä

1. zlepšenie funkčnosti zariadenia,

2. zlepšenie energetickej účinnosti zariadenia,

3. zlepšenie energetickej hospodárnosti budovy,

4. zníženie ceny za poskytované služby,

5. zníženie prevádzkových nákladov a nákladov na energiu.

1. Uvedie sa hodnota a spôsobom výpočtu garantovanej úspory energie (závisí od charakteru realizovaného opatrenia).
	* Na tento účel sa stanoví referenčná spotreba energie v energetickom a finančnom vyjadrení t. j. spotreba energie vo fyzikálnych jednotkách a náklady na energiu.
	* Určí sa spôsob prepočtu garantovaných úspor energie, ak sa zmenia vstupné parametre oproti referenčnej spotrebe energie (napr. zmení sa spôsob využívania budovy vyšším počtom prevádzkových hodín).
	* Určí sa spôsob merania a overovania dosiahnutých garantovaných úspor energie a spôsob vykonávania kontrol kvality (napr. dodržiavania dohodnutých ustanovení o prevádzke). Odporúča sa ustanoviť externý subjekt, ktorý bude posudzovať vyhodnocovanie dosahovaných úspor energie (napr. externý energetický audítor, poradenská organizácia a pod.)
	* Stanoví sa povinnosť poskytovateľa predkladať prijímateľovi aspoň raz ročne správu o vyhodnotení zmluvne určených hodnôt zlepšenia energetickej efektívnosti,
	* Určí sa postup realizácie doplnkových opatrení v prípade, že hodnota garantovanej úspory energie sa nedosahuje.

Z dôvodu prehľadnosti je vhodné postupy výpočtu, prepočtu a overovania uviesť v prílohe k zmluve.

1. Uvedie sa obdobie, počas ktorého sa garantované úspory dosiahnu alebo dátum, kedy sa má zmluvne určená hodnota zlepšenia energetickej efektívnosti dosiahnuť,
2. Uvedie sa výška investície pri rekonštrukcii, prevádzke alebo údržbe zariadenia alebo obnove, prevádzke alebo údržbe budovy, ktorá je predmetom garantovanej energetickej služby alebo všetky nevyhnutné náklady na iné navrhované opatrenie energetickej efektívnosti uvedené v predmete zmluvy.
3. V prípade realizácie opatrení napr. modernizáciou vykurovacieho systému v budove sa môže použiť napr. kritérium pre zlepšenie účinnosti zariadenia alebo zlepšenie energetickej hospodárnosti budovy.

Článok 10

**Financovanie, spôsob platby**

Je možné dohodnúť jednu alebo viacero foriem financovania napr. financovanie prijímateľom, financovanie poskytovateľom, financovanie treťou stranou (napr. banka), využitie finančných prostriedkov z dostupných verejných zdrojov (napr. štrukturálne fondy).

V závislosti od spôsobu financovania sa určia termíny a výšky jednotlivých platieb a sankcie za prípadné omeškanie. Podrobnosti je vhodné uviesť v prílohe zmluvy.

Článok 11

**Záruka poskytovateľa na dosiahnutie garantovanej úspory**

Poskytovateľ sa zaručí, že g*arantované (ročné) úspory*, podľa článku 9, budú dosahované v garantovanom období t.j. po ukončení realizácie opatrenia/opatrení. Akékoľvek úspory dosiahnuté do ukončenia realizácie opatrenia môžu byť pripísané v prospech prijímateľa.

1. Vždy po ukončení hodnotenej periódy (spravidla obdobie 12 mesiacov) pripraví poskytovateľ správu, v ktorej vyhodnotí výsledky spôsobom podľa článku 9 (resp. prílohy) a predloží toto hodnotenie prijímateľovi v určenej lehote (odporúča sa do jedného mesiaca od skončenia hodnotenej periódy). Ak je to relevantné, mala by správa obsahovať odporučenia pre ďalší postup a návrhy opatrení na zlepšenie.

Ak sa podľa ročného vyhodnotenia nedosiahnu garantované úspory, zaviažu sa zmluvné vyriešiť tento problém rokovaním bez zbytočného meškania, pričom sa odporúča uplatniť nasledujúce pravidlá:

* Ak boli nižšie *ročné úspory* zapríčinené výlučne zo strany poskytovateľa, zatiaľ čo prijímateľ splnil všetky svoje záväzky vyplývajúce z tejto zmluvy, poskytovateľ je povinný uhradiť finančnú hodnotu rozdielu medzi garantovanými a dosiahnutými úsporami. Pri výpočte sa zohľadní postup podľa článku 9 (resp. prílohy).
* Ak boli nižšie *ročné úspory* zapríčinené oboma zmluvnými stranami, zmluvné strany sa bez zbytočného meškania dohodnú na svojom podiele zodpovednosti. Poskytovateľ je v takomto prípade povinný odškodniť prijímateľa len do výšky svojho zavinenia.
* V prípade, že nedôjde k dohode zmluvných strán v otázke výšky a podielu ich zodpovednosti, súhlasia zmluvné strany s riešením sporu nezávislým subjektom (napr. externý energetický audítor, Slovenská inovačná a energetická agentúra a pod).
* Ustanoví sa termín uskutočnenia odškodnenia (napr. do 45 dní po odsúhlasení zodpovednosti zhotoviteľa za neplnenie g*arantovaných ročných úspor)*.

Finančné odškodnenie by malo byť obmedzené výškou garantovanej ročnej úspory podľa článku 9 (prílohy).

V prípade, že za prevádzku zariadení, na ktorých boli realizované opatrenia zabezpečuje po ukončení realizácie opatrenia prijímateľ, je v zmluve potrebné dohodnúť podmienky, ktoré sú nevyhnutné pre dosiahnutie garantovanej ročnej (celkovej) úspory a to najmä povinnosti:

* obsluhovať, udržiavať a opravovať *zariadenia* podľa podmienok tejto zmluvy,
* neuskutočniť žiadne zmeny, dodatky alebo zlepšenia *zariadení*, ktoré by mohli ovplyvniť z toho vyplývajúcu spotrebu energie bez predchádzajúceho písomného súhlasu poskytovateľa,
* (v opačnom prípade. Poskytovateľ je na základe tejto skutočnosti oprávnený, po dohode s objednávateľom, upraviť výšku g*arantovaných (ročných) úspor.*
* povinnosť informovať poskytovateľa o akýchkoľvek zmenách, ktoré by mohli mať dopad na spotrebu energie (napr. počet prevádzkových hodín, zmena požadovanej vnútornej teploty vo vybraných priestorov a pod.).

V prípade zmien, ktoré by mohli mať dopad na spotrebu energie by mal mať poskytovateľ právo prispôsobiť garantované úspory.

Ak sa realizujú opatrenia na základe zadávacej dokumentácie (súťažných podkladov) prijímateľa teda bez prípravnej časti projektu mal by mať poskytovateľ možnosť zmeniť výšku garantovanej úspory, ak sa preukáže, že údaje v súťažných podkladoch mali významné chyby.

Pre prípad prekročenia g*arantovaných ročných úspor* v jednotlivých hodnotených periódach je potrebné dohodnúť podiel poskytovateľa na „zvýšených“ úsporách v primeranej výške (napr. v % z finančnej hodnoty nad rámec garantovaných ročných úspor) a termíny na vystavenie a splatenie faktúry.

Z dôvodu flexibilného riešenie sporov, ktoré súvisia s vyhodnocovaním ročných úspor energie sa odporúča dohodnúť, kto bude tieto spory nestranne posudzovať a navrhovať riešenia (napr. externý energetický audítor, poradenská organizácia a pod.) a taktiež výšku a spôsob odmeny pre takýto subjekt.

Článok 12

**Poistenie**

Stanoví sa zodpovednosť za postenie proti živelným pohromám. Spravidla túto činnosť zabezpečuje prijímateľ.

Poskytovateľ by mal prijať záväzok poistenia pre prípad zodpovednosti za škody spôsobené realizáciou opatrení.

Zmluvné strany by si mali navzájom preukázať rozsah a termín poistenia.

Článok 13

**Komunikácia, poskytovanie informácií**

Určia sa osoby zodpovedné za komunikáciu, kompetencie a spôsob komunikácie (elektronicky, písomne a pod).

V prípade doručovania písomností sa odporúča dohodnúť, kedy sa písomnosť považuje za doručenú.

Určí sa termín, do ktorého je potrebné oznámiť zmenu sídla alebo korešpondenčnej adresy prijímateľa/poskytovateľa.

Uvedie sa okruh informácií, ktoré nie je možné poskytnúť tretej strane resp. je možné poskytnúť tretej strane po odsúhlasení zmluvnými stranami.

Článok 14

**Náhrada škody, sankcie**

Zmluvné strany sa zaviažu predchádzať škodám a vzniknuté škody minimalizovať.

Zmluvná strana je zodpovedná za škody spôsobené druhej zmluvnej strane porušením zmluvy alebo všeobecne záväzných právnych predpisov.

Uvedie sa náhrada škody/sankcie v prípade spôsobenia škody.

Článok 15

**Riadne ukončenie garantovanej energetickej služby**

Garantovaná energetická služba sa riadne ukončí posledným zúčtovacím obdobím po uplynutí doby, na ktorú sa vzťahujú garantované úspory podľa článku 9 (prílohy).

V prípade, že výlučne z dôvodu na strane poskytovateľa nebude dosiahnutá garantovaná úspora, mal by mať prijímateľ nárok, uplatniť voči poskytovateľovi dohodnutú sankciu.

Uvedie sa spôsob prevodu vlastníctva zariadení inštalovaných počas realizácie opatrenia v prípade, že financovanie nebolo zabezpečené prijímateľom.

Článok 15

**Ukončenie zmluvy**

Uvedie sa dĺžka trvania zmluvy a podmienky predčasného ukončenia zmluvy.

Článok 16

**Záverečné ustanovenia**

Uvedie sa dátum nadobudnutia účinnosti, forma vyhotovenia zmluvy a podmienky vypracovania a schválenia dodatkov k zmluve.´

|  |  |
| --- | --- |
| Prílohy: |  |
| Príloha k článku 2: | Podrobný popis predmetu zmluvy vrátane návrhu opatrení energetickej efektívnosti, ak sú v čase podpisu zmluvy známe (v prípade rozdelenia projektu na prípravnú a implementačnú časť sa uvedie len predmet prípravnej časti a predmet implementačnej časti sa doplní za dohodnutých podmienok. |
| Príloha k článku 7: | Harmonogram a podrobnejší popis podmienok pre odovzdanie priestorov a montážnych pracovísk pre realizáciu opatrení v dohodnutých termínoch vrátane kompetencií zodpovedných osôb a kontrolných mechanizmov. |
| Príloha k článku 9: | Podrobný spôsob výpočtu garantovanej úspory energie (ročná a celková).Referenčná spotreba energie v energetickom a finančnom vyjadrení t. j. spotreba energie vo fyzikálnych jednotkách a náklady na energiu. Podrobný postup pri prepočte garantovaných úspor energie, ak sa zmenia vstupné parametre oproti referenčnej spotrebe energie.Podrobný postup pri meraní a overovaní dosiahnutých garantovaných úspor energie a spôsob vykonávania kontrol kvality.Postup realizácie doplnkových opatrení v prípade, že sa hodnota garantovanej úspory energie nedosahuje. |
|  |  |
|  |  |